మాకు ప్రతి ఉద్యోగి విలువైనోడే!
-  ఒక్కర్ని కూడా తొలగించలేదు
- 'కోతల' వార్తలు పూర్తిగా అవాస్తవం
-  'వలసల' నియంత్రణ దిశగా ప్రత్యేక దృష్టి
-  విశ్లేషకుల సమావేశంలో ఇన్ఫోసిస్‌ సీఈవో సిక్కా
-  అక్టోబరు తరవాతే 'బ్రెగ్జిట్‌' ప్రభావంపై స్పష్టత: సీఎఫ్‌వో
             బెంగళూరు: కొన్ని ప్రతికూల పరిస్థితుల నేపథ్యంలో సంస్థ నుంచి కొందరు ఉద్యోగులను తొలగిస్తున్నట్లు వస్తున్న వార్తలపై ఐటీ దిగ్గజ సంస్థ ఇన్ఫోసిస్‌ సీఈవో డాక్టర్‌ విశాల్‌ సిక్కా స్పందించారు. ఆ వార్తల్లో ఏమాత్రం నిజం లేదని ఆయన తెలిపారు. తమకు ప్రతి ఉద్యోగి ఎంతో విలువైనవాడేనని ఆయన వివరించారు. సంస్థ నుంచి తాము ఒక్క ఉద్యోగిని కూడా తొలగించడం లేదని స్పష్టం చేశారు. అయితే ఉద్యోగులు వలస వెళ్లడాన్ని.. ఉద్యోగుల తొలగింపుగా భావించకూడదని ఆయన వివరణనిచ్చారు. శుక్రవారం సంస్థ విశ్లేషకులతో ఏర్పాటు చేసిన కీలక సమావేశంలో విశాల్‌ సిక్కా పలు అంశాలపై తన అభిప్రాయలను పంచుకున్నారు. బ్రెగ్జిట్‌ నేపథ్యంలో 'రాయల్‌ బ్యాంక్‌ ఆఫ్‌ స్కాట్‌లాండ్‌' తమ ప్రాజెక్టును వెనక్కి తీసుకున్న నేపథ్యంలో ఇన్ఫోసిస్‌లో ఉద్యోగులపై వేటు పడుతోందన్న వార్తలపై సిక్కా పలు వ్యాఖ్యలు చేశారు. సంస్థ నుంచి ఉద్యోగుల వలసలపై ప్రత్యేక శ్రద్ధ వహించాల్సిన అవసరం ఎంతైనా ఉందన్నారు. ఇన్ఫోసిస్‌లో మేటి ప్రతిభావంతులైన ఉద్యోగులను గుర్తించేందుకు విసృతమైన విధానాన్ని అభివృద్ధి చేసినట్లుగా ఆయన తెలిపారు. ఇలాంటి వారు సంస్థ నుంచి తరలిపోకుండా ఉండేందుకు వారిపై ప్రత్యేక దృష్టి సారిస్తే.. రానున్న రోజుల్లో వీరు సంస్థను వీడడం తగ్గుతుందని అన్నారు.
బెగ్జిట్‌పై పరిణామాలు భేరీజు..
ఐరోపా సమాజం నుంచి బ్రిటన్‌ వైదొలిగిన నేపథ్యంలో సంస్థపై పడనున్న ప్రభావంపై ఇన్ఫోసిస్‌ ప్రతినిధులు విశ్లేషకుల సమావేశంలో వివరించారు. బ్రెగ్జిట్‌ తరువాత కొందరు క్లయింట్ల నుంచి ప్రాజెక్టుల విషయంలో 'పిదపతనము' అగుపిస్తోందని సంస్థ తెలిపింది. సంస్థ ఆదాయాలపై దీని ప్రభావం ఈ ఆర్థిక సంవత్సరంలో ఏ స్థాయిలో ఉండనుందో అంచనా కట్టేందుకు అక్టోబరు పడుతుందని ఇన్ఫోసిస్‌ చీఫ్‌ ఫైనాన్షియల్‌ ఆఫీసర్‌ రంగనాథ్‌ డి. మావినకేరీ తెలిపారు. ద్వితీయ త్రైమాసికం ఫలితాల వెల్లడి తరువాతే.. ప్రతికూల అంశాల ప్రభావం గురించి లెక్కగట్టి పరిస్థితిని స్పష్టం చేయగలమని అన్నారు. అయితే మొదటి త్రైమాసికంతో పోలిస్తే.. రెండో త్రైమాసికంలో మెరుగైన ఫలితాలు రాగలవని ఆయన విశ్వాసం వ్యక్తం చేశారు.
మీ స్నేహితులకు రికమెండ్ చెయ్యండి